CELEX: 32014D0247
Language: sk
Date: 2014-04-28 00:00:00
Title: 2014/247/EÚ: Vykonávacie rozhodnutie Komisie z  28. apríla 2014 o uznaní právneho rámca a rámca dohľadu Mexika za rovnocenný s požiadavkami nariadenia Európskeho parlamentu a Rady (ES) č. 1060/2009 o ratingových agentúrach  Text s významom pre EHP

3.5.2014   
            
            
               SK
            
            
               Úradný vestník Európskej únie
            
            
               L 132/71
            
         VYKONÁVACIE ROZHODNUTIE KOMISIE
   z 28. apríla 2014
   o uznaní právneho rámca a rámca dohľadu Mexika za rovnocenný s požiadavkami nariadenia Európskeho parlamentu a Rady (ES) č. 1060/2009 o ratingových agentúrach
   (Text s významom pre EHP)
   
      (2014/247/EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1060/2009 zo 16. septembra 2009 o ratingových agentúrach (1), a najmä na jeho článok 5 ods. 6,
   keďže:
   
               (1)
            
            
               Dňa 22. októbra 2012 Komisia udelila mandát Európskemu orgánu pre cenné papiere a trhy (ďalej len „ESMA“) a požiadala ho o posudok týkajúci sa odborného posúdenia právneho rámca a rámca dohľadu Mexika, pokiaľ ide o ratingové agentúry.
            
         
               (2)
            
            
               V odbornom posudku predloženom 31. mája 2013 ESMA uviedol, že mexický právny rámec a rámec dohľadu pre ratingové agentúry je vo svojich výsledkoch porovnateľný s rámcom stanoveným v nariadení (ES) č. 1060/2009.
            
         
               (3)
            
            
               Podľa článku 5 ods. 6 druhého pododseku nariadenia (ES) č. 1060/2009 je na to, aby sa právny rámec a rámec dohľadu tretej krajiny považoval za rovnocenný s požiadavkami uvedeného nariadenia, potrebné splniť tri podmienky.
            
         
               (4)
            
            
               Podľa prvej podmienky musia ratingové agentúry v danej tretej krajine podliehať povoľovaniu alebo registrácii a musia byť predmetom priebežného účinného dohľadu a presadzovania. Ratingové agentúry podliehajú od júla 1993 regulácii a dohľadu mexickej Komisie pre bankovníctvo a cenné papiere (Comisión Nacional Bancaria y de Valores – CNBV). Od decembra 1999 musia na to, aby mohli vykonávať svoju činnosť a poskytovať služby úverového ratingu, získať predchádzajúce povolenie od Komisie pre bankovníctvo a cenné papiere. Dňa 17. februára 2013 uverejnila vo svojom úradnom vestníku Komisia pre bankovníctvo a cenné papiere v súčasnosti platné zmenené nariadenie o ratingových agentúrach (Disposiciones Aplicables a las Institutiones Calificadoras de Valores), ktoré tým nadobudlo účinnosť. Komisia pre bankovníctvo a cenné papiere disponuje právomocou vyšetrovať akékoľvek činnosti alebo otázky, ktoré predstavujú alebo by mohli predstavovať porušenie práva. Komisia pre bankovníctvo a cenné papiere disponuje právomocou požadovať akýkoľvek typ informácií a dokumentov, vykonávať kontroly na mieste a predvolať si akúkoľvek osobu, ktorá by mohla prispieť k vyšetrovaniu. Ratingovým agentúram môže byť trvalo alebo dočasne zakázaná alebo pozastavená činnosť, alebo im môže byť odňatá licencia. Komisia pre bankovníctvo a cenné papiere je takisto oprávnená ukladať správne pokuty. Komisia pre bankovníctvo a cenné papiere vykonáva každoročné preskúmania dodržiavania predpisov registrovaných ratingových agentúr, na základe ktorých vyjadruje svoje pripomienky a ukladá sankcie. V dohode o spolupráci uzatvorenej medzi Európskym orgánom pre cenné papiere a trhy a Komisiou pre bankovníctvo a cenné papiere sa stanovuje výmena informácií s ohľadom na opatrenia presadzovania a dohľadu prijaté voči cezhraničným ratingovým agentúram. Na základe uvedeného je potrebné vziať do úvahy, že ratingové agentúry v Mexiku podliehajú požiadavkám týkajúcim sa povoľovania alebo registrácie, ktoré sú rovnocenné s požiadavkami stanovenými v nariadení (ES) č. 1060/2009, a mexické mechanizmy dohľadu a presadzovania platné pre ratingové agentúry sa účinne uplatňujú a presadzujú.
            
         
               (5)
            
            
               Podľa druhej podmienky musia ratingové agentúry v danej tretej krajine podliehať právne záväzným pravidlám, ktoré sú rovnocenné s pravidlami stanovenými v článkoch 6 až 12 nariadenia (ES) č. 1060/2009 a v prílohe I k tomuto nariadeniu s výnimkou článkov 6a, 6b, 8a, 8b, 8c a 11a, bodu 3 písm. ba) a bodov 3a a 3b oddielu B prílohy I k nariadeniu. Pri posudzovaní splnenia tejto podmienky by sa mal brať náležitý ohľad na článok 2 ods. 1 nariadenia Európskeho parlamentu a Rady (EÚ) č. 462/2013 (2), pokiaľ ide o dátum uplatňovania určitých ustanovení nariadenia (ES) č. 1060/2009. Pokiaľ ide o správu a riadenie spoločnosti, mexický rámec vyžaduje, aby ratingové agentúry mali správnu radu, ktorá sa skladá z najviac 21 riaditeľov, z ktorých aspoň 25 % musí spĺňať požiadavky nezávislosti. Nezávislí riaditelia zodpovedajú okrem iného za vypracovanie ratingovej politiky a metodík, účinnosť systému vnútornej kontroly a za monitorovanie procesov dodržiavania predpisov a riadiacich procesov. Konflikty záujmov sa musia zisťovať a odstraňovať a v prípade potreby sa pracovník zodpovedný za dodržiavanie súladu s predpismi musí informovať o akomkoľvek potenciálnom konflikte záujmov, ktorý by mohol ovplyvniť rating. Ak ratingová agentúra zistí konflikty záujmov, ktoré by mohli ovplyvniť jej ratingy, musí upustiť od poskytovania služieb. Mexický rámec obsahuje rozsiahle organizačné požiadavky týkajúce sa vedenia záznamov a dôvernosti a stanovuje, že ratingové agentúry aj naďalej nesú plnú zodpovednosť za externe zabezpečované činnosti. Subjekty poskytujúce služby outsourcingu pre ratingové agentúry podliehajú dohľadu Komisie pre bankovníctvo a cenné papiere. Ratingové agentúry sú povinné zriadiť formálnu revíznu funkciu na preskúmanie ratingových metodík a modelov a mexický rámec obsahuje širokú škálu požiadaviek na zverejňovanie, pokiaľ ide o úverové ratingy a ratingové činnosti. Právny rámec a rámec dohľadu Mexika by mal preto dosiahnuť rovnaké výsledky ako nariadenie (ES) č. 1060/2009, pokiaľ ide o riešenie konfliktov záujmov, organizačné procesy a postupy, ktoré musia v ratingovej agentúre existovať, kvalitu ratingov a metodiku ich vypracúvania, zverejňovanie ratingových hodnotení a všeobecné a pravidelné zverejňovanie informácií o činnosti ratingových agentúr. Poskytuje tak rovnocennú ochranu, pokiaľ ide o integritu, transparentnosť, dobrú správu ratingových agentúr a spoľahlivosť ich činnosti.
            
         
               (6)
            
            
               Podľa tretej podmienky musí regulačný režim v danej tretej krajine zabrániť orgánom dohľadu a ďalším verejným orgánom danej tretej krajiny, aby zasahovali do obsahu ratingových hodnotení a metodík. Mexická ústava stanovuje, že správne orgány môžu konať len na základe výslovného povolenia alebo oprávnenia zo zákona. Pokiaľ možno konštatovať, neexistuje žiadne právne ustanovenie splnomocňujúce Komisiu pre bankovníctvo a cenné papiere alebo akýkoľvek iný verejný orgán ovplyvňovať obsah úverových ratingov alebo metodík.
            
         
               (7)
            
            
               Vzhľadom na skúmané faktory možno mexický právny rámec a rámec dohľadu pre ratingové agentúry považovať za rámec spĺňajúci podmienky stanovené v článku 5 ods. 6 druhom pododseku nariadenia (ES) č. 1060/2009. Mexický právny rámec a rámec dohľadu pre ratingové agentúry by sa preto mal považovať za rovnocenný s právnym rámcom a rámcom dohľadu ustanoveným nariadením (ES) č. 1060/2009. Komisia, ktorú bude informovať Európsky orgán pre cenné papiere a trhy, by mala naďalej monitorovať vývoj mexického právneho rámca a rámca dohľadu pre ratingové agentúry a plnenie podmienok, na základe ktorých sa prijalo toto rozhodnutie.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Európskeho výboru pre cenné papiere,
            
         PRIJALA TOTO ROZHODNUTIE:
   Článok 1
   Právny rámec a rámec dohľadu Mexika pre ratingové agentúry sa na účely článku 5 nariadenia (ES) č. 1060/2009 považuje za rovnocenný s požiadavkami nariadenia (ES) č. 1060/2009.
   Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 28. apríla 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 302, 17.11.2009, s. 1.
   
      (2)  Nariadenie Európskeho parlamentu a Rady (EÚ) č. 462/2013 z 21. mája 2013, ktorým sa mení nariadenie (ES) č. 1060/2009 o ratingových agentúrach (Ú. v. EÚ L 146, 31.5.2013, s. 1).